SPCGสุดมั่นรายได้พุ่งเกิน100%
SPCG เพิ่มเป้ารายได้ปีนี้โตกว่า 100% หลังโรงไฟฟ้าจ่ายไฟอีก 4 โครงการ ตั้งกองทุนอินฟราสตรักเจอร์ รอสรุป มิ.ย. ลุยลงทุนญี่ปุ่น
1 มิ.ย. 2555

SPCG เพิ่มเป้ารายได้ปีนี้โตกว่า 100% หลังโรงไฟฟ้าจ่ายไฟอีก 4 โครงการ ตั้งกองทุนอินฟราสตรักเจอร์ รอสรุป มิ.ย. ลุยลงทุนญี่ปุ่น
น.ส.วันดี กุญชรยาคง ประธานกรรมการและกรรมการผู้จัดการใหญ่ บริษัท เอสพีซีจี (SPCG) เปิดเผยว่า บริษัทเพิ่มเป้ารายได้ปีนี้เป็นเติบโตมากกว่า 100% จากปีก่อนที่ทำได้ 586 ล้านบาท และมากกว่าเป้าหมายเดิมที่จะโต 100% เท่านั้น 
ทั้งนี้ รายได้ที่ดีขึ้นมาก เนื่องจากบริษัทได้เพิ่มเป้าโรงไฟฟ้าพลังงานแสงอาทิตย์ (โซลาร์ฟาร์ม) ที่จ่ายไฟฟ้าปีนี้อีก 4 โครงการ เป็น 18-20 โครงการ จากเดิมคาดว่าจะดำเนินการเสร็จ 16 โครงการ หรือคิดเป็น 110-120 เมกะวัตต์
“ปัจจุบันบริษัทมีโซลาร์ฟาร์มที่สามารถจ่ายไฟได้แล้ว 9 โครงการ และภายในไตรมาส 3 จะเริ่มรับรู้อีก 7 โครงการ คือ โครงการที่ 10-16 ซึ่งส่งผลให้รายได้ไตรมาส 2 จะมากกว่าไตรมาส 1 และไตรมาส 3 จะมากกว่าไตรมาส 2 ซึ่งเป็นผลจากการเปิดโครงการโซลาร์ฟาร์มเพิ่มขึ้นในทุกไตรมาส ดังนั้นปีนี้มีความเป็นไปได้ที่จะเห็นรายได้บริษัทเติบโตอย่างก้าวกระโดด” น.ส.วันดี กล่าว
สำหรับการจัดตั้งกองทุนโครงสร้างพื้นฐาน หรืออินฟราสตรักเจอร์ฟันด์นั้น ในเดือน มิ.ย.นี้ จะได้ข้อสรุปว่าจะทำหรือไม่ ซึ่งขณะนี้ บล.กสิกรไทย ศึกษาอยู่ ซึ่งถ้าหากทำก็จะนำโครงการโซลาร์ฟาร์ม 10-16 ไปจัดตั้ง เพื่อนำเงินไปก่อสร้างโครงการที่ 17-34 
“ขณะนี้ที่ปรึกษาทางการเงินอยู่ระหว่างการศึกษาและพิจารณาแหล่งเงินทุนหลายทางเลือก ตั้งแต่การออกเป็นหุ้นกู้ การหาพันธมิตรเข้ามาร่วมลงทุน ส่วนการเพิ่มทุนซึ่งเป็นการรบกวนผู้ถือหุ้นจะเป็นหนทางสุดท้าย แต่บริษัทก็ต้องให้ได้ข้อสรุปเร็วที่สุดสำหรับแหล่งเงินลงทุนทั้งหมดประมาณ 2,500 ล้านบาท จากการก่อสร้างโครงการที่ 17-34 เนื่องจากบริษัทต้องทำตามสัญญาว่าจะต้องสามารถจ่ายไฟให้ครบ 34 โครงการ หรือคิดเป็น 241 เมกะวัตต์ ภายในปี 2556” น.ส.วันดี กล่าว
น.ส.วันดี กล่าวว่า ไตรมาส 2 นี้ บริษัทจะได้ข้อสรุปการเข้าไปซื้อกิจการหรือร่วมทุนกับผู้ประกอบการโรงไฟฟ้าที่มีใบอนุญาต ซึ่งตอนนี้มีการเจรจาอยู่มากกว่า 1 ราย ขณะเดียวกันภายในไตรมาส 2-3 นี้ จะได้ข้อสรุปว่าจะเข้าไปลงทุนโซลาร์ฟาร์มในต่างประเทศอย่างญี่ปุ่นและอินโดนีเซีย
“SPCG คงเดินหน้าไปที่ญี่ปุ่น เพราะมีนโยบายเร่งด่วนให้มีโซลาร์ฟาร์มทั้งหมด 5,000 เมกะวัตต์ ภายในสิ้นปี 2556 โดยมีราคาจำหน่ายไฟ 16 บาทต่อหน่วย เป็นเวลา 20 ปี” น.ส.วันดี กล่าว